Svana Berglind Karlsdóttir er fædd og uppalin á Sauðárkróki og hóf tónlistarnám sitt við tónlistarskólann þar . Á árunum 1991 – 93 var hún við nám hjá Augusto Frati í Flórens á Ítalíu og haustið 1994 hóf hún nám við Söngskólann í Reykjavík þar sem hún naut leiðsagnar Snæbjargar Snæbjarnardóttur og síðar Elínar Óskar Óskarsdóttur og til hennar hefur hún einnig sótt tíma síðastliðin ár . Hún lauk burtfararprófi þaðan árið 1999 og hélt áfram námi við kennaradeild skólans uns hún snéri aftur til náms á Ítalíu undir leiðsögn Massimo Sardi . Hún hefur einnig sótt ýmis námskeið , meðal annars þrívegis hjá hljómsveitarstjóranum Martin Isepp . Svana Berglind fór með ýmis hlutverk í uppfærslum hjá óperudeild Söngskólans , meðal annars hlutverk Fyrstu hirðmeyjar í Töfraflautunni , Systur Genovieffa í Suor Angelica og Rosalinda í Leðurblökunni . Hún hefur haldið fjölda einsöngstónleika og komið fram við margvísleg tækifæri , ýmist ein eða með kórum , innanlands og erlendis , meðal annars á Ítalíu , Búlgaríu og í Noregi .